Forum di Milano

Unipol Forum (ilgari FilaForum, DatchForum va Mediolanum Forum nomlari bilan tanilgan; tijoriy nomlash huquqlari taqiqlangan tadbirlarda Forum di Milano nomi bilan maʼlum qilinadi) – Assagoda, Milandan 3 km uzoqlikdagi kichik shaharchada joylashgan yopiq sport arenasi. Arena 12 800 oʻrindiqli sigʻimga ega boʻlib, asosan basketbol, xokkey, tennis va jonli kontsertlar uchun ishlatiladi. Mazkur majmua Yevroliga va Italiya A Seriyasida qatnashuvchi professional basketbol jamoasi AX Armani Exchange Milanning uy maydoni hisoblanadi. 2024-yil may oyida amaldagi homiy Unipol 2027-yilgacha davom etadigan shartnoma asosida nomlash huquqlarini qoʻlga kiritdi. Tarix Assago Forumi 1990-yilda Giuseppe Cabassi va uning oʻgʻli Luca omonidan qurilgan. Yillar davomida turli homiylik kelishuvlari sababli uning nomi bir necha bor oʻzgargan: 1993-yildan 2006-yilgacha FilaForum, 2006-yildan 2008-yilgacha DatchForum, 2009-yildan 2023-yilgacha esa MediolanumForum deb atalgan. Majmua yirik Milanofiori kompleksida joylashgan boʻlib, 40 000 kv.m maydonni egallaydi. Xonalar rejalashtiruvi markaziy arenaning tribunalar ostida joylashgan 4 ta ustma-ust qavatdan iborat. Eng yuqori qavatda shaxsiy panoramali xonalar (SkyBox) ham mavjud. Forum 1994-yilda Italiya Milliy Olimpiya qoʻmitasi va Yevropa Kengashi tomonidan sport inshootlari uchun beriladigan Yevropa Arxitektura mukofotiga sazovor boʻlgan. U Italiyada, Rimdagi Palazzo dello Sport bilan birga, Yevropa arenalari assotsiatsiyasi tarmogʻiga kiruvchi ikki inshootdan biridir. 2014-yilgi Euroliga Final Four uchun inshoot rekonstruksiya qilindi va sigʻimi 11 500 oʻrindan 12 700 oʻringa oshirildi. 2017-yilda yana taʼmirlanib, ichki yoʻlak belgilari va ranglari yangilandi, shuningdek, parket ham qayta yotqizildi. Koʻngilochar tadbirlar Sport Arena 1994-yilgi erkaklar oʻrtasidagi xokkey boʻyicha jahon chempionati, 2003-yil IIHF Continental Cupining xokkey boʻyicha Superfinali (Luganodagi Pista La Resega bilan birgalikda), 2007-yilda WWE Raw va WWE SmackDown, hamda 2009-yilgi havaskorlar boks boʻyicha jahon chempionatiga mezbonlik qilgan. 2011-yildan buyon Forum har yili Rojdestvo arafasida oʻtkaziladigan tennis koʻrgazmali turniri – La Grande Sfidaga ham mezbonlik qiladi. Arena, shuningdek, 2014-yilda boʻlib oʻtgan Euroliga Final Four musobaqasiga ham mezbonlik qilgan. Forumda 2018-yilgi figurali uchish boʻyicha jahon chempionati boʻlib oʻtgan. 2018-yilgi FIVB voleybol boʻyicha jahon chempionatining ayrim uchrashuvlari ham shu yerda oʻtkazilgan. Mazkur inshoot, shuningdek, Italiya birgalikda mezbonlik qilgan FIBA EuroBasket 2022 guruh bosqichi uchrashuvlarining ayrimlariga ham mezbonlik qilgan, qolgan uchrashuvlar Chex Respublikasida Praga, Gruziyada Tbilisi va Germaniyada Berlin hamda Kyoln shaharlarida oʻtkazilgan. 2024-yil iyul oyida Forumda 19-Kendo boʻyicha jahon chempionati boʻlib oʻtdi. 2025-yil fevral oyida Forumda ISU Short Track World Tourning 6-bosqichi oʻtkazildi. U 2026-yilgi Qishki Olimpiada oʻyinlari chogʻida figurali uchish va short-trek musobaqalarining arenasi boʻldi. Yana qarang Italiyadagi yopiq arenalar roʻyxati Manbalar Havolalar Vikiomborda „Forum di Milano (Assago)“ mavzusi boʻyicha mediafayllar bor.